इस नाटक दा पात्र-चित्रण दौ रूपें च होए दा ऐ। दाता रणु, उसदी मां, त्रीमत, ते चौधरी चोलो आदि अच्छाई दे प्रतीक पात्र न जेल्लै के ‘बांगी’ जमींदार, मोहतवर, फिड्डू नाई बगैरा बुरे पात्र गै नेई बुराई दे प्रतीक बी न। लुट्ट-खसूट दूएं दा हक्क मारना ते अधर्म दे रस्ते पर चलना गै अपना धर्म मनदे न। ए सब पात्र साढ़े अग्गें-पिच्छे फिरदे, साढ़े समाज दे गै किरदार बझोंदे न। ए नाटक बी बड़े बारी स्टेज उप्पर खेढेआ गेआ, जिस कन्नै डुग्गर च रंचमंच दी परम्परा ते पंचायती राज दी धारणा दौनें गी खासा बल मिलेआ। पन्त हुन्दा दूआ सपूरा नाटक अयोध्या अपने आपै च आधुनिक युगै दियें समाजी कदरें दा इक जींदा-जागदा प्रमाण ऐ। 95 में सफे दा ए नाटक पं’जे दक्खें च बंडोए दा ऐ, जेहड़ा रंगमंच दी द्रिश्टी कन्नै इक सफल नाटक खुआने दा हकदार ऐ। नाटक दी भूमका च इस गल्ला गी स्पश्ट कीता गेदा ऐ जे सधारण कलाकारें दियें मंच सरबन्धी लोड़े-थोड़ें गी ध्याना च रखदे होई इक्कै सैट्ट जां दक्ख पर खेढेआ जाई सकने आला लिखेआ ऐ, तां जे उनेंगी बार-बार सीन बदलने दे पेचीदा इन्तजान ज उल्झना नेई पवै।